กรมประชาสัมพันธ์ เปิดพื้นที่อำนวยความสะดวกรองรับประชาชนที่มีปัญหาการลงทะเบียนและไม่ได้รับสิทธิ์เงินเยียวยา 5,000 บาท
กรมประชาสัมพันธ์ เปิดพื้นที่อำนวยความสะดวกรองรับประชาชนที่มีปัญหาการลงทะเบียนและไม่ได้รับสิทธิ์เงินเยียวยา 5,000 บาท พลโท สรรเสริญ แก้วกำเนิด อธิบดีกรมประชาสัมพันธ์ เปิดเผยถึงการอำนวยความสะดวกเปิดสถานที่ลานอเนกประสงค์ด้านหน้าอาคารหอประชุมใหญ่กรมประชาสัมพันธ์ รองรับประชาชนที่มีปัญหาการลงทะเบียนไม่ได้รับสิทธิเงินเยียวยา 5,000 บาท ผ่านเวปไซด์ เราไม่ทิ้งกันดอทคอม ว่า หลังจากวานนี้ 4 พฤษภาคม 2563 ได้ลงพื้นที่ตรวจสอบสถานที่โดยรอบกระทรวงการคลัง ซึ่งได้วางแผนเบื้องต้นว่าจะใช้สถานที่ใต้ทางด่วน ริมคลองประปา ด้านข้างกระทรวงการคลัง เป็นสถานที่รองรับประชาชน แต่ด้วยพื้นที่อันจำกัด ขณะที่ กรมประชาสัมพันธ์มีพื้นที่อยู่ติดกับกระทรวงการคลัง และมีลานอเนกประสงค์ที่เดิมใช้จอดรถยนต์ของหน่วยงานราชการ จึงเปิดพื้นที่ในส่วนนี้อำนวยความสะดวกให้กับประชาชนที่เดือดร้อน โดยได้จัดระเบียบเว้นระยะห่างทางสังคมตามมาตรการของกระทรวงสาธารณสุข ทั้งนี้ ได้ประสานงานกับนายอุตตม สาวนายน รัฐมนตรีว่าการกระทรวงการคลัง และนายลวรณ แสงสนิท ผู้อำนวยการสำนักงานเศรษฐกิจการคลัง กระทรวงการคลัง ว่ากรมประชาสัมพันธ์จะอำนวยความสะดวก ทั้งการจัดระเบียบ การเปิดพื้นที่ การอำนวยความสะดวก ด้านน้ำอาหาร เครื่องดื่ม และห้องสุขา เท่าที่จะสามารถทำได้ นอกจากนี้ ยังได้รับการสนับสนุนอาหาร น้ำดื่ม เจลล้างมือ หน้ากากอนามัย และรถสุขาเคลื่อนที่ ไว้คอยบริการประชาชนจากหลายหน่วยงาน อาทิ ธนาคารเพื่อการเกษตรและสหกรณ์การเกษตร การไฟฟ้าฝ่ายผลิตแห่งประเทศไทย กลุ่มเซ็นทรัล สำนักงานเขตพญาไท และ วปอ. ปี 62 ทั้งนี้ นายกรัฐมนตรี (พลเอก ประยุทธ์ จันทร์โอชา) และรัฐมนตรีประจำสำนักนายกรัฐมนตรี (นายเทวัญ ลิปตพัลลภ) ได้กำชับว่ามีพื้นที่แค่ไหนให้อำนวยความสะดวกให้กับประชาชนให้เต็มที่อธิบดีกรมประชาสัมพันธ์ กล่าวต่อไปว่า พื้นที่ของกรมประชาสัมพันธ์ที่เปิดรองรับประชาชนคาดว่าจะสามารถรองรับได้ประมาณ 1,300 คน อย่างไรก็ตาม แม้ตัวเลขผู้ป่วยโควิด-19 รายวันจะลดลง แต่ขอให้ประชาชนระมัดระวังตนเอง ใส่หน้ากากอนามัย ล้างมือบ่อยๆ และลดการสัมผัสบริเวณใบหน้า ก็จะทำให้เราผ่านพ้นวิกฤตนี้ไปได้โดยตั้งแต่ช่วงเช้าที่ผ่านมา มีประชาชนนับพันคนต่อแถวเข้าพื้นที่ โดยมีเจ้าหน้าที่คอยจัดระเบียบและได้จัดเตรียมเก้าอี้ไว้สำหรับให้ประชาชนพักคอย ซึ่งมีการเว้นระยะห่างทางสังคม ตามมาตรการของกระทรวงสาธารณสุข สำหรับประชาชนจะให้ทุกคนสวมใส่หน้ากาก และวัดอุณหภูมิร่างกาย เพื่อป้องกันการแพร่ระบาดของเชื้อโควิด-19 รวมถึงจัดเตรียมโต๊ะรับลงทะเบียน ซึ่งจะมีเจ้าหน้าที่กระทรวงการคลังคอยให้คำแนะนำปรึกษาและรับเรืองร้องเรียนดังกล่าว